CELEX: 32011D0810
Language: sl
Date: 2011-11-30 00:00:00
Title: 2011/810/EU: Sklep Sveta z dne 30. novembra 2011 o oblikovanju stališča, ki ga sprejme Evropska unija v okviru generalnega sekretariata Svetovne trgovinske organizacije v zvezi z zahtevami za odobritev in/ali podaljšanje nekaterih oprostitev obveznosti STO

7.12.2011   
            
            
               SL
            
            
               Uradni list Evropske unije
            
            
               L 324/29
            
         SKLEP SVETA
   z dne 30. novembra 2011
   o oblikovanju stališča, ki ga sprejme Evropska unija v okviru generalnega sekretariata Svetovne trgovinske organizacije v zvezi z zahtevami za odobritev in/ali podaljšanje nekaterih oprostitev obveznosti STO
   (2011/810/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               Člen IX Marakeškega sporazuma o ustanovitvi Svetovne trgovinske organizacije (Sporazum STO) določa postopke za odobritev oprostitev obveznosti glede večstranskih trgovinskih sporazumov v prilogah 1A ali 1B ali 1C k Sporazumu STO in njihovih prilogah.
            
         
               (2)
            
            
               Kadar se pri STO vložijo zahteve za oprostitev obveznosti, ima zadevni organ STO pogosto zelo malo časa za končni sklep o teh zahtevah, od članic STO pa se zahteva takojšnji odziv.
            
         
               (3)
            
            
               V interesu Unije je, da se na hiter način podajo odobritve glede zahtev za oprostitev in/ali podaljšanje letnih oprostitev obveznosti, povezanih z uvedbo harmoniziranega sistema poimenovanj in šifrskih oznak blaga (tako imenovanega harmoniziranega sistema, HS) 1. januarja 1988 in njegovo prvo, drugo, tretjo, četrto in peto spremembo na priporočilo Sveta Svetovne carinske organizacije, ki so imenovane „spremembe HS92“ (začetek veljavnosti 1. januarja 1992), „spremembe HS96“ (začetek veljavnosti 1. januarja 1996), „spremembe HS2002“ (začetek veljavnosti 1. januarja 2002), „spremembe HS2007“ (začetek veljavnosti 1. januarja 2007) in „spremembe HS2012“ (začetek veljavnosti 1. januarja 2012), pa tudi s prihodnjimi spremembami HS, ki določajo obveznost uvedbe teh sprememb v listah koncesij članic (prenos list tarifnih koncesij v nomenklaturo HS).
            
         
               (4)
            
            
               Sedanja oprostitev obveznosti, ki Zelenortskim otokom dovoljuje podaljšanje obdobja za celotno izvajanje člena VII Splošnega sporazuma o carinah in trgovini iz leta 1994 (GATT 1994) in Sporazuma STO o carinski vrednosti, bo potekla 31. decembra 2011. Kakršno koli podaljšanje te oprostitve obveznosti bi bilo minimalnega gospodarskega in trgovinskega pomena za Unijo.
            
         
               (5)
            
            
               Sedanja oprostitev obveznosti, povezanih s programom trgovinskega preferenciala Kanade CARIBCAN, bo potekla 31. decembra 2011. Kakršno koli podaljšanje te oprostitve obveznosti bi bilo minimalnega gospodarskega in trgovinskega pomena za Unijo, bilo pa bi tudi v skladu s politiko EU, ki podpira gospodarski razvoj držav v razvoju s trgovinskimi preferenciali.
            
         
               (6)
            
            
               Sedanja oprostitev obveznosti, ki Kubi omogoča odstopanje od odstavka 6 člena XV GATT 1994, bo potekla 31. decembra 2011. Kakršno koli podaljšanje te oprostitve obveznosti bi bilo minimalnega gospodarskega in trgovinskega pomena za Unijo.
            
         
               (7)
            
            
               Sedanja oprostitev obveznosti, ki sodelujočim državam v sistemu potrjevanja procesa Kimberley omogoča uvedbo nekaterih omejitev trgovine s tako imenovanimi „krvavimi diamanti“, bo potekla 31. decembra 2011. Kakršno koli podaljšanje te oprostitve obveznosti bi bilo minimalnega gospodarskega in trgovinskega pomena za Unijo, vendar bi bilo zelo pomembno za njene splošne trgovinske odnose.
            
         
               (8)
            
            
               Zato je primerno, da se določi stališče, ki ga sprejme Unija v okviru generalnega sekretariata STO glede teh oprostitev obveznosti –
            
         SPREJEL NASLEDNJI SKLEP:
   Člen 1
   Stališče, ki ga sprejme Evropska unija v okviru generalnega sekretariata Svetovne trgovinske organizacije je podpreti naslednje zahteve, povezane z oprostitvami obveznosti STO v skladu z odstavkom 3 člena IX Sporazuma STO:
   
               (a)
            
            
               zahteve za odobritev in/ali podaljšanje oprostitev obveznosti, povezanih z uvedbo harmoniziranega sistema poimenovanj in šifrskih oznak blaga (HS) in njegovih sprememb iz let 1992 („spremembe HS92“), 1996 („spremembe HS96“), 2002 („spremembe HS2002“), 2007 („spremembe HS2007“) in 2012 („spremembe HS2012“), pa tudi prihodnjih sprememb HS, ki določajo obveznost uvedbe teh sprememb v listah koncesij članic;
            
         
               (b)
            
            
               zahteve za oprostitev obveznosti, ki Zelenortskim otokom omogoča podaljšanje obdobja za celotno izvajanje člena VII GATT 1994 in Sporazuma STO o carinski vrednosti;
            
         
               (c)
            
            
               zahteve za podaljšanje oprostitve obveznosti, ki Kanadi omogoča prednostno obravnavo izbranih držav v razvoju (program CARIBCAN);
            
         
               (d)
            
            
               zahteve za podaljšanje oprostitve obveznosti, ki Kubi omogoča odstopanje od odstavka 6 člena XV GATT 1994;
            
         
               (e)
            
            
               zahteve za podaljšanje oprostitve obveznosti, povezane s sistemom potrjevanja procesa Kimberley.
            
         Člen 2
   Komisija prek Odbora za trgovinsko politiko obvesti Svet dovolj časa pred kakršnim koli zasedanjem zadevnega organa STO, ki lahko sprejme odločitev o zahtevi, zajeti v tem sklepu. Svet lahko v 10 delovnih dneh od dneva, ko Komisija obvesti Odbor za trgovinsko politiko, zahteva, da se izvede postopek za sprejem posameznega sklepa Sveta glede zadevne zahteve za oprostitev obveznosti.
   Člen 3
   Ta sklep začne veljati z dnem sprejetja.
   
      V Bruslju, 30. novembra 2011
      
         
            Za Svet
         
         
            Predsednik
         
         J. VINCENT-ROSTOWSKI